钦定古今图书集成/明伦汇编/氏族典/第034卷 > 《廖用贤尚友录》 > 《瑞安锺氏族谱序》明·何乔新
## 钦定古今图书集成/明伦汇编/氏族典/第034卷 > 《廖用贤尚友录》 > 《瑞安锺氏族谱序》明·何乔新

福建参政瑞安锺君景清，示予以所修《族谱》，俾序之。
按《谱》，锺氏本微子之后。春秋时，伯宗之子州犁，自晋
奔楚，仕至太宰，食采锺离，子孙因以邑为氏。汉有锺
皓、魏有锺繇、唐有锺绍京，皆以德业光于简册。唐之
季叶，有讳庆礼者，仕湖南，马氏始居霅川，其孙成德
又自霅川迁温之瑞安。又十有四世至讳源府君，实
参政君之八世祖也。今谱断自府君为始，详其所可
知也。自府君以上，略而不录者，缺其不可考也。首之
《谱例》，明作谱之法也。次之《系图》，著承传之序也。又次
之《世谱》，纪行实之详也。亢宗鸠族，必有规范，故家规
次之。禔身正家，必有仪矩，故家仪次之。附以列圣之
诰敕，昭天宠也。继以名贤之碑志，表卓行也。其立例
严，其考据精，真得古人作谱之良法矣。嗟夫，人本乎
祖，犹木之本乎根、水之本乎源也。世之昧于一本之
义者，往往妄附于名贤华胄以为光耀，殊不知自陷
于二本矣。松柏苍寒，而缀芙蓉于其颠，君子固识其非类沇？水东入于河，虽淆而为一，其清浊固自可辨
也。人于其祖，而可以二本乎？二本者亦何益之有哉？
故欧阳子之谱其族，中间失其世次者再；苏老泉之
谱其族，由一世之上失其次。以二子之学识绝人，犹
且缺所不知，而不敢诬其祖也如此，而况于他人乎？
若参政君兹《谱》，盖深明一本之义，而得欧、苏之遗意
矣。抑予闻之，根之盛者其末茂，源之深者其流远。锺
氏之先，其根源盛且深矣。而参政君起家进士，为朝
名郎，政声焯焯，有闻于时。予知承休笃烈，以绍相国
之家声，以复锺离之封邑者，必参政君也。《传》曰：“公侯
子孙，必复其始。”予于君有望焉。

《晋书列女传》：“王浑妻锺氏，字琰，颍川人，魏太傅繇曾
孙也。父徽，黄门郎。琰数岁能属文，及长，聪慧弘雅，博
览记籍，美容止，善啸咏，礼仪法度，为中表所则。浑弟
湛妻郝氏亦有德行。琰虽贵门，与郝雅相亲重。郝不
以贱下琰，琰不以贵陵郝，时人称锺夫人之礼、郝夫
人之法云。